Staatsgreep misluk in Soedan | Netwerk24
Staatsgreep misluk in Soedan
12 Julie 2019 07:29
Soedan se militêre leiers het Donderdagaand gesê talle weermagoffisiere het 'n staatsgreep probeer uitvoer in 'n poging om 'n ooreenkoms tussen die land se militêre oorgangsraad en politieke partye in die wiele te probeer ry.
Jamal Omar Ibrahim, hoof van die militêre oorgangsraad se veiligheidskomitee, het op staatstelevisie aangekondig afgetrede weermaglede en lede wat steeds in die weermag is het Donderdag die staatsgreep probeer uitvoer, maar hulle het misluk.
Hy sê 12 mense is in hegtenis geneem, en nog vier is ondervra.
Die weermag is in beheer sedert oudpres. Omar al-Basjir in April in 'n staatsgreep uit die kussings gelig is. 'n Koalisie van opposisie politieke partye het verlede week ooreengekom om mag vir die volgende drie jaar te deel voor 'n verkiesing gehou word.
Die ooreenkoms moet egter nog onderteken word en volg op grootskaalse betogings om druk op die weermag te sit om mag te oorhandig.
'n Klopjag deur die weermag op 'n kamp vir betogers in Sentraal-Kartoem het op 3 Junie tot die dood van 100 mense gelei.
Op die laaste Sondag in Junie het mense weer in hul duisende opgeruk op verskeie plekke in die land. Sewe mense is tydens dié betogings dood. – Reuters